ตลาดกลับมาให้ความสำคัญ กับการขึ้นดอกเบี้ยของ เฟด
โดย...วรดา ตันติสุนทร
10 ต.ค. 2559

โดย...วรดา ตันติสุนทร
ในสัปดาห์นี้ สายงานธุรกิจตลาดทุน ธนาคารกสิกรไทย มองว่า เงินบาทจะเคลื่อนไหวในกรอบ 34.70-35.00 โดยเริ่มเห็นทิศทางการอ่อนค่าของค่าเงินในกลุ่มตลาดประเทศเกิดใหม่ หลังเงินทุนต่างชาติที่ไหลเข้ามามีทิศทางชะลอลง โดยนักลงทุนต่างชาติกลับมามองโอกาสการขึ้นดอกเบี้ยของเฟด ในปีนี้มากขึ้นตามตัวเลขเศรษฐกิจสหรัฐที่ออกมาดี
สำหรับสัปดาห์นี้ คาดว่าหลังจากที่ตัวเลขการจ้างงานนอกภาคเกษตรออกมาไม่ผิดคาดกับที่ตลาดมองมากนัก จะหนุนให้เงินเหรียญสหรัฐปรับแข็งค่าขึ้น โดยตลาดจะจับตาดูตัวเลขเศรษฐกิจสำคัญของสหรัฐ อย่างตัวเลขยอดค้าปลีกเดือน ก.ย.ที่จะออกมาในวันศุกร์ ซึ่งตลาดมองว่าจะกลับมาขยายตัวได้ดีขึ้นจากการบริโภคในประเทศที่ยังขยายตัวได้ดี นอกจากตัวเลขดังกล่าวแล้ว สหรัฐจะมีการรายงานตัวเลขดัชนีความเชื่อมั่นผู้บริโภค และราคาดัชนีผู้ผลิต
นอกจากนี้ ในสัปดาห์นี้ยังมีการอภิปรายนโยบายรอบที่ 2 ของฮิลลารี คลินตัน และโดนัลด์ ทรัมป์ ซึ่งตลาดให้ความสนใจ นอกจากนี้ สำหรับตลาดเอเชียต้องจับตาดูทิศทางค่าเงินหยวนหลังจากที่ตลาดเปิดทำการวันแรกหลังได้เข้าสู่ตะกร้าเงิน SDRs (Special Drawing Rights) ของ IMF
ค่าเงินบาทเปิดตลาดที่ระดับ 34.60 และปรับอ่อนค่าลงตลอดทั้งสัปดาห์ จากความกังวลในเรื่องของดอยช์แบงก์ นอกจากนี้ตัวเลขเศรษฐกิจสหรัฐที่ออกมาดีตลอดทั้งสัปดาห์ยังหนุนให้เหรียญสหรัฐปรับแข็งค่าขึ้นอีกด้วย โดยในต้นสัปดาห์ เห็นต่างชาติขายสุทธิในทั้งตลาดหุ้นและตลาดพันธบัตรจากความกังวลในเรื่องของดอยช์แบงก์ทำให้มีการขายในสินทรัพย์ที่มีความเสี่ยง
โดยในช่วงกลางและปลายสัปดาห์ตลาดซื้อขายกันตามโอกาสการขึ้นดอกเบี้ยของเฟดในปีนี้ที่มีมากขึ้น ซึ่งได้รับแรงสนับสนุนมาจากตัวเลขเศรษฐกิจสหรัฐที่ออกมาดีกว่าคาดการณ์ นำโดยตัวเลขดัชนี ISM ภาคการผลิตเดือน ก.ย.ที่กลับมาอยู่ในระดับขยายตัวที่ 51.4 จากที่หดตัวในเดือนก่อนหน้า ทำให้บาทปรับอ่อนลงมาปิดตลาดที่ระดับ 34.91
ค่าเงินเยนเปิดตลาดที่ระดับ 101.35 และมีทิศทางอ่อนค่าตลอดทั้งสัปดาห์ จากการแข็งค่าขึ้นของค่าเงินเหรียญสหรัฐ ตามตัวเลขเศรษฐกิจสหรัฐที่ออกมาดีกว่าที่ตลาดคาดการณ์ ส่งผลให้ตลาดมองโอกาสการขึ้นดอกเบี้ยของเฟดในปีนี้มากขึ้น โดยในต้นสัปดาห์ความต้องการสินทรัพย์ปลอดภัยอย่างค่าเงินเยนลดลง หลังจากตลาดเริ่มผ่อนคลายความกังวลเกี่ยวกับดอยช์แบงก์และดันให้เยนอ่อนค่ามาปิดสัปดาห์ที่ระดับ 103.76
ค่างินยูโรเปิดตลาดที่ 1.1233 มีทิศทางอ่อนค่าลงเมื่อเทียบกับเงินเหรียญสหรัฐในสัปดาห์ที่ผ่านมา โดยในต้นสัปดาห์เงินยูโรได้รับแรงกดดันจากประเด็นเรื่องของดอยช์แบงก์ โดยหลังจากที่มีรายงานว่าดอยช์แบงก์ใกล้บรรลุข้อตกลงกับทางฝั่งอเมริกาที่จะจ่ายค่าปรับที่เพียง 5,400 ล้านเหรียญสหรัฐ จากตอนต้นที่โดนปรับถึง 1.4 หมื่นล้านเหรียญสหรัฐ เงินยูโรก็แข็งค่าขึ้นเล็กน้อย และมาปิดตลาดที่ 1.1133